NOTĂ INFORMATIVĂ
la proiectul hotărîrii Guvernului „Privind reglementarea tehnică  
şi stabilirea condiţiilor de circulaţie ale articolelor pirotehnice”
În scopul executării prevederilor art.4 şi art.24 din Legea nr. 420-XVI din 22 decembrie 2006 privind activitatea de reglementare tehnică, art.8 alin. (1) lit. a) pct. 23 din Legea nr. 451-XV din 30 iulie 2001 privind reglementarea prin licenţiere a activităţii de întreprinzător, art.12 pct. 16) şi art.13 pct. 25) din Legea 416-XII din 18 decembrie 1990 cu privire la poliţie, armonizării cadrului normativ la cerinţele Directivei nr. 2007/23/CE din 23 mai 2007 a Parlamentului European  şi a Consiliului Uniunii Europene privind introducerea pe piaţă a articolelor pirotehnice, realizării obiectivelor corespunzătoare condiţiilor actuale şi de perspectivă, precum şi instituirii măsurilor de control şi eficientizării activităţii de supraveghere asupra circulaţiei articolelor pirotehnice, codul 3604 10 000, conform Nomenclatorului Mărfurilor Republicii Moldova, şi în temeiul pct. 7 din anexa nr. 1 a Hotărîrii Guvernului nr. 31 din 23.01.2009 „Cu privire la aprobarea domeniilor reglementate, autorităţilor de reglementare şi organelor cu funcţii de supraveghere a pieţei”, precum şi din motive de ordine, siguranţă, securitate publică şi pentru protecţia mediului şi consumatorului, Ministerul Afacerilor Interne a elaborat proiectul hotărîrii Guvernului „Privind reglementarea tehnică şi stabilirea condiţiilor de circulaţie ale articolelor pirotehnice”.
Situaţia actuală creată la compartimentul menţionat se caracterizează prin multiple neajunsuri şi dificultăţi dictate de lipsa cadrului normativ ce reglementează acest domeniu.
În prezent este necesar, în mod de urgenţă, de stabilit cerinţele esenţiale de securitate ale articolelor pirotehnice şi a condiţiilor de introducere liberă a lor pe piaţă, în vederea protecţiei consumatorilor, reglementării activităţii agenţilor economici licenţiaţi în domeniul de referinţă, delimitării competenţei şi atribuţiilor autorităţilor de control şi supraveghere, instituirii măsurilor pentru asigurarea ordinii şi securităţii publice.
Proiectul stabileşte reguli care urmăresc să realizeze libera circulaţie a articolelor pirotehnice şi să asigure, în acelaşi timp, un înalt nivel de protecţie a sănătăţii umane şi securităţii publice, precum şi protecţia şi siguranţa consumatorilor, ţinînd cont de aspectele aplicabile legate de protecţia mediului.
Totodată, proiectul stabileşte cerinţele esenţiale de securitate pe care trebuie să le întrunească articolele pirotehnice în vederea introducerii lor pe piaţă.
Proiectul reglementează regimul şi clasificarea articolelor pirotehnice, drepturile şi obligaţiile subiecţilor de drept, noţiuni principale privind semnificaţia termenilor utilizaţi, condiţii de introducere pe piaţă şi libera circulaţie a articolelor pirotehnice, limite de vîrstă, supravegherea pieţei, măsuri de interdicţii şi restricţii.
Aceste norme vor da posibilitatea de a exclude utilizarea articolelor pirotehnice care nu corespund cerinţelor standardelor internaţionale şi cerinţelor esenţiale de securitate, utilizarea cărora prezintă nu doar un pericol social deosebit, dar este şi inumană.
Actele normative în vigoare nu specifică deplin principiile, obiectivele, competenţa, restricţiile, interdicţiile, drepturile şi obligaţiile subiecţilor de drept. În consecinţă se atestă multiple încălcări şi lipsa unei interacţiuni eficiente. Este necesar ca normele să cuprindă o reglementare unitară şi omogenă, iar prevederile şi cuprinsul să corespundă actualităţii.
Lipsa reglementării normelor tehnice şi aspectul juridic imperfect al genului de activitate creează mari dificultăţi la realizarea sarcinilor de prevenire a incidentelor, contracarare a delictelor şi menţinere a ordinii de drept.
Pentru serviciile prestate şi pentru documentele emise de către Ministerul Afacerilor Interne în domeniul supravegherii şi controlului asupra circulaţiei articolelor pirotehnice nu se vor percepe taxe.
Cheltuieli financiare sau de altă natură, necesare pentru implementarea proiectului vor fi neînsemnate şi vor fi acoperite din surse bugetare curente.
Urmare celor relatate şi în scopul perfecţionării cadrului normativ din domeniul de referinţă, considerăm oportună aprobarea proiectului prezentat, care va contribui la eficientizarea activităţii de control şi supraveghere asupra circulaţiei articolelor pirotehnice, realizarea măsurilor de protecţie a mediului, consolidarea accesului la informaţie, asigurarea ordinii şi securităţii publice, cît şi apărarea drepturilor şi intereselor legitime ale statului şi cetăţenilor.

Ministrul afacerilor interne				    	           Victor CATAN